Ændret forslag til Rådets forordning (Euratom, EKSF, EF) om ændring af vedtægten for tjenestemænd i De Europæiske Fællesskaber samt af ansættelsesvilkårene for de øvrige ansatte i Fællesskaberne for så vidt angår ligebehandling af mænd og kvinder (1) (96/C 144/08) KOM(96) 77 endelig udg.

(Forelagt af Kommissionen i henhold til EF-traktatens artikel 189 A, stk. 2, den 6. marts 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af et fælles Råd og en fælles Kommission for De Europæiske Fællesskaber, særlig artikel 24,

under henvisning til forslag fra Kommissionen fremsat efter udtalelse fra Vedtægtsudvalget,

under henvisning til udtalelse fra Europa-Parlamentet,

under henvisning til udtalelse fra Domstolen,

under henvisning til udtalelse fra Revisionsretten, og

ud fra følgende betragtninger:

Princippet om ligebehandling af mænd og kvinder bør - ikke blot i forbindelse med ansættelse - anføres blandt de grundlæggende bestemmelser i vedtægten for Fællesskabets tjenestemænd og i ansættelsesvilkårene for de øvrige ansatte;

institutionerne bør opfordres til efter fælles overenskomst at fastlægge positive særforanstaltninger, der skal bidrage til, at mandlige og kvindelige medarbejdere får lige muligheder inden for de områder, der omfattes af vedtægten for tjenestemænd og ansættelsesvilkårene for de øvrige ansatte -

UDSTEDT FØLGENDE FORORDNING:

Artikel 1

I vedtægten for tjenestemænd i De Europæiske Fællesskaber foretages følgende ændringer:

1) Efter artikel 1 indsættes følgende artikel:

»Artikel 1a

1. En tjenestemand har ved anvendelsen af vedtægten krav på ligebehandling uden direkte eller indirekte hensyn til race, politisk, filosofisk eller religiøs overbevisning og køn eller seksuel orientering, uden at dette dog berører de bestemmelser i vedtægten, der forudsætter en bestemt civilstand.

2. Institutionerne fastlægger efter fælles overenskomst og efter udtalelse fra Vedtægtsudvalget foranstaltninger, der skal bidrage til, at mandlige og kvindelige medarbejdere får lige muligheder på de områder, der omfattes af denne vedtægt, og træffer som led heri de nødvendige dispositioner bl.a. med sigte på at afskaffe eksisterende uligheder, som har indflydelse på kvinders muligheder.«

2) Artikel 27, stk. 2, affattes således:

»Tjenestemændene udvælges uden hensyn til race, politisk, filosofisk eller religiøs overbevisning, køn eller seksuel orientering og uafhængigt af deres civilstand og familiemæssige forhold«.

Artikel 2

I ansættelsesvilkårene for de øvrige ansatte i Fællesskaberne foretages følgende ændringer:

1) Artikel 10, stk. 1, affattes således:

»Bestemmelserne i artikel 1a, 5, stk. 1, 2 og 4 samt artikel 7 i vedtægten om henholdsvis ligebehandling af tjenestemændene, inddelingen af stillingerne i kategorier, tjenestegrupper og lønklasser og tjenestemændenes tjenestested finder tilsvarende anvendelse«.

2) Artikel 12, stk. 1, andet afsnit, affattes således:

»Midlertidigt ansatte udvælges uden hensyn til race, politisk, filosofisk eller religiøs overbevisning, køn eller seksuel orientering og uafhængigt af deres civilstand og familiemæssige forhold«.

3) I artikel 53 tilføjes følgende:

»Vedtægtens artikel 1a om ligebehandling af tjenestemændene finder tilsvarende anvendelse«.

4) Artikel 83 affattes således:

»Vedtægtens artikel 1a, 11, 12, stk. 1, 14, 16, stk. 1, 17, 19, 22, 23, stk. 1 og 2, og artikel 25, stk. 2, om tjenestemandens rettigheder og pligter samt artikel 90 og 91 om klageadgang finder tilsvarende anvendelse«.

Artikel 3

Denne forordning træder i kraft dagen efter offentliggørelsen De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. C 104 af 15. 4. 1993, s. 13.